## Metodika poskytovania a vyplácania finančných prostriedkov na kompenzačný príspevok pre pedagogických a odborných zamestnancov škôl a školských zariadení v roku 2025

### Článok 1 – Úvodné ustanovenia

1. Metodika poskytovania a vyplácania finančných prostriedkov na kompenzačný príspevok pre pedagogických zamestnancov (PZ) a odborných zamestnancov (OZ) škôl a školských zariadení v kalendárnom roku 2025 vymedzuje účel a výšku kompenzačného príspevku v roku 2025, okruh PZ/OZ, ktorým sa bude v príslušnom kalendárnom roku vyplácať kompenzačný príspevok, pravidlá výpočtu a vyplácania kompenzačného príspevku pre rok 2025 podľa § 79a ods. 5 zákona č. 138/2019 Z. z.
2. Kompenzačný príspevok v roku 2025 má slúžiť ako motivačný a stabilizačný nástroj pre PZ/OZ podľa aktuálnej potreby.

### Článok 2 – Účel kompenzačného príspevku

1. Účelom kompenzačného príspevku je podpora PZ/OZ, ktorí pôsobia v prostredí s výrazným nedostatkom personálu, vyššou fluktuáciou alebo s pretrvávajúcimi ťažkosťami pri získavaní a udržaní kvalifikovaných zamestnancov a tam, kde je potrebné zvýšiť atraktivitu obsadenia pracovných pozícií PZ/OZ.
2. Kompenzačný príspevok sa na rok 2025 určuje ako
	1. kompenzačný príspevok na riešenie regionálneho nedostatku PZ/OZ a
	2. kompenzačný príspevok na riešenie nedostatku kvalifikovaných PZ/OZ v špeciálnych výchovných zariadeniach (ŠVZ).
3. Účelom kompenzačného príspevku na riešenie regionálneho nedostatku PZ/OZ je podľa § 79a ods. 1 zákona č. 138/2019 Z. z. **podpora výkonu pracovnej činnosti s ohľadom na miestne podmienky**.
4. Účelom kompenzačného príspevku na riešenie nedostatku kvalifikovaných PZ/OZ pôsobiacich v ŠVZ je podľa § 79a ods. 1 zákona č. 138/2019 Z. z. **podpora odbornosti poskytovania výchovy a vzdelávania alebo odborných činností.**

### Článok 3 – Výška a pravidlá výpočtu výšky kompenzačného príspevku na riešenie regionálneho nedostatku pedagogických zamestnancov a odborných zamestnancov v roku 2025

1. Výška kompenzačného príspevku na riešenie regionálneho nedostatku zamestnancov je určená na základe porovnania platov PZ/OZ s priemernými platmi vysokoškolsky vzdelaných zamestnancov v príslušnom regióne[[1]](#footnote-2), pričom sa vychádza z dvojročného priemeru za roky 2022 a 2023.
2. Vyplácanie kompenzačného príspevku na riešenie regionálneho nedostatku zamestnancov je v roku 2025 určené na regióny, v ktorých je na základe všetkých kritérií podľa odseku 3 evidovaná nižšia atraktivita a vyššia miera nedostatku PZ/OZ, pričom medzi susediacimi regiónmi je maximálny povolený rozdiel príspevku 70 eur mesačne brutto.
3. Kritériami pre výpočet kompenzačného príspevku na riešenie regionálneho nedostatku PZ/OZ v roku 2025 sú
* úroveň priemernej mzdy najviac 80 % podiel platu PZ/OZ ku platom VŠ vzdelaných v regióne,
* miera odchodov PZ/OZ zo školstva presahujúca 8 % v danom regióne,
* podiel voľných pracovných miest PZ/OZ presahujúci 7 % v danom regióne.
1. Mesačná výška kompenzačného príspevku na riešenie regionálneho nedostatku PZ/OZ v roku 2025 na 1 PZ/OZ brutto je uvedená v Tabuľke č. 1.

**Tabuľka č. 1: Výška kompenzačného príspevku na riešenie regionálneho nedostatku PZ/OZ podľa regiónu v roku 2025 (€, brutto)**

|  |  |  |
| --- | --- | --- |
| **Kraj** | **Región** | **mesačná výška príspevku na 1 PZ/OZ v €** |
| BA | Okresy Bratislava 1-5 | 130 |
| Zvyšok Bratislavského kraja | 60 |
| TT | Okres Trnava | 70 |
| KE | Okresy Košice 1-4 | 70 |

### Článok 4 – Výška kompenzačného príspevku na riešenie nedostatku kvalifikovaných pedagogických zamestnancov a odborných zamestnancov pôsobiacich v špeciálnych výchovných zariadeniach v roku 2025

1. Mesačná výška kompenzačného príspevku na riešenie nedostatku kvalifikovaných PZ/OZ pôsobiacich v ŠZV v roku 2025 na 1 PZ/OZ brutto je uvedená v Tabuľke č. 2.

**Tabuľka č. 2: Výška kompenzačného príspevku na riešenie nedostatku kvalifikovaných zamestnancov pôsobiacich v ŠVZ v roku 2025 (€, brutto)**

|  |  |
| --- | --- |
| **Druh ŠVZ** | **mesačná výška príspevku na 1 PZ/OZ v €** |
| Diagnostické centrum (DC) | 200 € |
| Reedukačné centrum (RC) | 200 € |
| Liečebno-výchovné sanatórium (LVS) | 200 € |

### Článok 5 - Okruh pedagogických zamestnancov a odborných zamestnancov, ktorým sa bude v roku 2025 vyplácať kompenzačný príspevok

1. V roku 2025 sa bude vyplácať kompenzačný príspevok na riešenie regionálneho nedostatku PZ/OZ tým PZ/OZ, ktorí bez ohľadu na právnu subjektivitu školy alebo školského zariadenia
	1. sú zamestnancami materskej školy, základnej školy, gymnázia, strednej odbornej školy, strednej športovej školy, školy umeleckého priemyslu, konzervatória, školy pre deti a žiakov so špeciálnymi výchovno-vzdelávacími potrebami bez ohľadu na zriaďovateľa,
	2. sú zamestnancami zariadenia poradenstva a prevencie bez ohľadu na zriaďovateľa alebo
	3. sú zamestnancami školského klubu detí, centra voľného času, školského internátu, diagnostického centra, reedukačného centra, liečebno-výchovného sanatória v zriaďovateľskej pôsobnosti regionálneho úradu školskej správy (RÚŠS).
2. V roku 2025 sa bude vyplácať kompenzačný príspevok na riešenie nedostatku kvalifikovaných PZ/OZ v ŠVZ tým PZ/OZ, ktorí sú zamestnancami DC, RC, LVS v zriaďovateľskej pôsobnosti RÚŠS bez ohľadu na sídlo a právnu subjektivitu školského zariadenia, vrátane jeho súčastí (t.j. vrátane škôl pri DC, RC a LVS).
3. V roku 2025 sa bude vyplácať kompenzačný príspevok podľa odseku 1 alebo odseku 2 tým PZ/OZ,
	1. ktorí majú uzatvorený pracovný pomer,
	2. ktorých mzda je financovaná z rozpočtovej kapitoly Ministerstva školstva, výskumu, vývoja a mládeže Slovenskej republiky (MŠVVaM SR), alebo z prostriedkov Európskych štrukturálnych a investičných fondov poskytnutých prostredníctvom rozpočtovej kapitoly MŠVVaM SR,
	3. ktorí patria do evidenčného počtu zamestnancov podľa metodiky Štatistického úradu[[2]](#footnote-3) okrem zamestnancov, ktorým plynie výpovedná doba z dôvodu podľa § 63 ods. 1 písm. e) Zákonníka práce,
	4. sú zaradení do kategórie učiteľ (podkategórie učiteľ materskej školy, učiteľ prvého stupňa základnej školy, učiteľ druhého stupňa základnej školy, učiteľ strednej školy), majster odbornej výchovy, vychovávateľ, korepetítor, školský tréner, pedagogický asistent, zahraničný lektor, školský špeciálny pedagóg, školský digitálny koordinátor, psychológ a školský psychológ, špeciálny pedagóg a terénny špeciálny pedagóg, kariérový poradca, logopéd a školský logopéd, liečebný pedagóg alebo sociálny pedagóg, vrátane vedúcich pedagogických zamestnancov a vedúcich odborných zamestnancov zaradených do uvedených kategórií.
4. PZ/OZ v ŠVZ, ktorí zároveň spĺňajú podmienky podľa odseku 1 a odseku 2, sa bude v roku 2025 vyplácať kompenzačný príspevok na riešenie regionálneho nedostatku PZ/OZ a zároveň aj kompenzačný príspevok na riešenie nedostatku kvalifikovaných PZ/OZ v ŠVZ.
5. Kompenzačný príspevok sa poskytuje aj vedúcim PZ/OZ, ak spĺňajú podmienky uvedené v odseku 1 alebo odseku 2 a zároveň spĺňajú podmienku podľa odseku 3.

### Článok 6- Postup MŠVVaM SR pri poskytovaní finančných prostriedkov na kompenzačný príspevok v roku 2025

1. MŠVVaM SR poskytne finančné prostriedky zriaďovateľom škôl a  školských zariadení podľa § 4af ods. 1 písm. c) zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov (príspevok na špecifiká) na úhradu kompenzačného príspevku.
2. Finančné prostriedky sa zriaďovateľom škôl a školských zariadení poskytnú v roku 2025 nasledovne:
3. MŠVVaM SR poskytne v prvom kvartáli 2025 príspevok **na 12 mesiacov roku 2025** podľa prepočítaného počtu všetkých PZ/OZ, ktorí sú financovaní z rozpočtovej kapitoly MŠVVaM SR a z Európskych štrukturálnych a investičných fondov poskytnutých prostredníctvom rozpočtovej kapitoly MŠVVaM SR na základe údajov o počtoch PZ/OZ **k 30. 9. 2024** zo Súhrnného štatistického výkazu o práci v školstve Škol(MŠVVŠ  SR)1- 04 podľa Tabuľky č. 1 a Tabuľky č. 2,
4. MŠVVaM SR upraví výšku finančných prostriedkov poskytnutýchna kompenzačný príspevok na obdobie september – december 2025 podľa údajov o prepočítanom počte všetkých PZ/OZ, ktorí sú financovaní z rozpočtovej kapitoly MŠVVaM SR a z Európskych štrukturálnych a investičných fondov poskytnutých prostredníctvom rozpočtovej kapitoly MŠVVaM SR na základe údajov o počtoch PZ/OZ **k 30. 9. 2025** zo Súhrnného štatistického výkazu o práci v školstve Škol(MŠVVŠ  SR)1- 04,
5. Koncoročné zúčtovanie poskytnutých finančných prostriedkov sa uskutoční podľa pokynov MŠVVaM SR ku koncoročnému zúčtovaniu prostredníctvom formulára zverejneného na webovom sídle MŠVVaM SR.

### Článok 7 - Pravidlá vyplácania kompenzačného príspevku v roku 2025 zamestnávateľom

1. Zriaďovateľ poskytne finančné prostriedky na kompenzačný príspevok jednotlivým školám a školským zariadeniam vo svojej pôsobnosti podľa rozpisu MŠVVaM SR.
2. Zamestnávateľ vyplatí kompenzačný príspevok štvrťročne najneskôr
* do 20. apríla 2025 za obdobie mesiacov január 2025 až marec 2025
* do 20. júla 2025 za obdobie mesiacov apríl 2025 až jún 2025
* do 20. októbra 2025 za obdobie mesiacov júl 2025 až september 2025
* do 20. decembra 2025 za obdobie mesiacov október 2025 až december 2025
1. Zamestnávateľ vyplatí kompenzačný príspevok príslušným PZ/OZ podľa článku 5 vo výške podľa tabuľky č. 1 alebo tabuľky č. 2 prenásobenej počtom mesiacov, za ktoré kompenzačný príspevok vypláca, okrem úpravy výšky kompenzačného príspevku podľa odsekov 4 až 6.
2. Zamestnávateľ **vyplatí** kompenzačný príspevok PZ/OZ v pomernej výške zodpovedajúcej dĺžke dohodnutého pracovného času. Kompenzačný príspevok sa PZ/OZ poskytne u všetkých zamestnávateľov, s ktorými má uzatvorenú pracovnú zmluvu.
3. PZ/OZ, ktorí majú v roku 2025 uzatvorený pracovný pomer na menej ako 12 mesiacov, sa bude vyplácať kompenzačný príspevok za tie mesiace, počas ktorých je pracovný pomer uzatvorený.
4. Zamestnávateľ **poskytne** kompenzačný príspevok PZ/OZ pri nástupe do pracovného pomeru, alebo po ukončení pracovného pomeru v priebehu mesiaca v pomernej časti k počtu odpracovaných dní v mesiaci (okrem dní, kedy zamestnancovi plynie výpovedná lehota). Výška kompenzačného príspevku sa zaokrúhli na 50 eurocentov nahor.
5. Ak ide o školu alebo o školské zariadenie bez právnej subjektivity, činnosti podľa tohto článku vykoná zriaďovateľ v súčinnosti s riaditeľom školy alebo s riaditeľom školského zariadenia.
1. Slovensko sa pre účely výpočtu výšky kompenzačného príspevku na riešenie regionálneho nedostatku PZ/OZ rozdeľuje na 16 regiónov – každý kraj sa rozdeľuje na okres krajského mesta a na ostatné okresy v danom kraji. [↑](#footnote-ref-2)
2. <https://zber.statistics.sk/zber-udajov/zoznam-statistickych-formularov?p_p_id=sk_susr_isis_pub_survey_portlet_SurveyPortlet_INSTANCE_vyhi&p_p_lifecycle=2&p_p_state=normal&p_p_mode=view&p_p_resource_id=generateFile&p_p_cacheability=cacheLevelPage&p_p_lifecycle=1&_sk_susr_isis_pub_survey_portlet_SurveyPortlet_INSTANCE_vyhi_javax.portlet.action=showDetail&_sk_susr_isis_pub_survey_portlet_SurveyPortlet_INSTANCE_vyhi_navigationType=DETAIL_VIEW&attachmentId=1366896341&attachmentName=f_pracaa204_25_pdf&attachmentType=pdf> [↑](#footnote-ref-3)